Komisijos reglamentas (EEB) Nr. 797/80
1980 m. kovo 31 d.
patikslinantis eksporto mokesčius ir gražinamąsias išmokas, iš anksto nustatytus cukraus sektoriuje
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1974 m. gruodžio 19 d. Tarybos reglamentą (EEB) Nr. 3330/74 dėl bendro cukraus rinkos organizavimo [1] su paskutiniais pakeitimais, padarytais Reglamentu (EEB) Nr. 1396/78 [2], ypač į jo 17 straipsnio 5 dalį ir 19 straipsnio 2 ir 4 dalis,
kadangi 1968 m. birželio 18 d. Tarybos reglamento (EEB) Nr. 766/68, nustatančio bendrąsias cukraus eksporto grąžinamųjų išmokų suteikimo taisykles [3], su paskutiniais pakeitimais, padarytais Reglamentu (EEB) Nr. 1439/76 [4], 12 straipsnis numato, kad jei nuo:
- dienos, kurią buvo pateikta paraiška dėl eksporto licencijos su iš anksto nustatoma grąžinamąja išmoka arba,
- dienos, kurią pasibaigia paraiškų konkursui pateikimo terminas, jei grąžinamosios išmokos nustatomos konkurso tvarka,
iki eksporto dienos pakinta cukraus ir melasos kainos, nustatytos vadovaujantis Reglamentu (EEB) Nr. 3330/74, gali būti priimta nuostata dėl grąžinamųjų išmokų sumos patikslinimo;
kadangi vadovaujantis 1980 m. kovo 5 d. Komisijos reglamentu (EEB) Nr. 561/80 dėl nuolatinio kvietimo dalyvauti konkurse, siekiant nustatyti baltojo cukraus eksporto mokesčius ir (arba) grąžinamąsias išmokas [5], eksporto mokesčiai taip pat gali būti nustatomi iš anksto; kadangi todėl yra tikslinga tokių mokesčių atžvilgiu išplėsti Reglamento (EEB) Nr. 766/68 12 straipsnyje numatytos galimybės taikymą;
kadangi numatoma, kad padidintos cukraus kainos ir sandėliavimo mokestis įsigalios nuo 1980 m. liepos 1 d. ir kad tam tikras eksporto licencijų, dėl kurių paraiškos buvo pateiktos iki tos datos, skaičius ir iš anksto nustatytos grąžinamosios eksporto išmokos arba mokesčiai nebus panaudoti iki tos datos; kadangi panašu, kad eksportuotojai mano, kad yra neįmanoma užtikrinti cukraus atsargų apsaugos, kurias galėtų pristatyti 1980 m. liepos 1 d. arba po tos datos einamaisiais prekybos metais taikomomis kainomis; kadangi todėl tikslinga pasinaudoti galimybe iki 1980 m. liepos 1 d. patikslinti iš anksto nustatytas eksporto grąžinamąsias išmokas ir mokesčius eksporto, kurio muitinės formalumai sutvarkomi po tos datos; kadangi šis patikslinimas turėtų būti skaičiuojamas remiantis skirtumu tarp 1979-1980 prekybiniais metais galiojančios cukraus intervencinės kainos ir 1980-1981 prekybinių metų intervencinės kainos, į abi šias kainas įskaičiuojant atitinkamą sandėliavimo mokestį;
kadangi 1972 m. gruodžio 12 d. Tarybos reglamento (EEB) Nr. 2682/72, nustatančio pagrindines tam tikrų žemės ūkio produktų, eksportuojamų prekių, kurioms netaikomas Sutarties II priedas, pavidale eksporto gražinamųjų išmokų suteikimo taisykles bei tokių grąžinamųjų išmokų sumos nustatymo kriterijus [6], su paskutiniais pakeitimais, padarytais Reglamentu (EEB) Nr. 707/78 [7], 5 straipsnio 2 dalies trečioje pastraipoje numatyta, kad, remiantis išankstinio nustatymo sistema, grąžinamųjų išmokų norma turi būti tikslinama, vadovaujantis tomis pačiomis taisyklėmis, kurios yra taikomos iš anksto nustatant pagrindinių produktų, eksportuojamų natūraliame pavidale, eksporto grąžinamąsias išmokas; kadangi todėl šiuo atveju tikslinga numatyti tinkamą išmokų patikslinimą;
kadangi šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Patenkinus Reglamento (EEB) Nr. 766/68 12 straipsnio sąlygas, bet kurios eksporto grąžinamosios išmokos ir eksporto mokesčiai, nustatomi iš anksto iki 1980 m. liepos 1 d. produktams, išvardytiems nurodyto reglamento priede ir eksportuoti tą dieną arba po jos, tikslinami vadovaujantis šio straipsnio 2 dalimi suinteresuotos šalies prašymu.
2. Tikslinant mokesčius, kaip nurodyta šio straipsnio 1 dalyje, eksporto grąžinamoji išmoka didinama, o eksporto mokestis mažinamas, skirtumo tarp nuo 1980 m. liepos 1 d. didžiausią produkcijos prieaugį turinčioje teritorijoje įsigaliojusios atitinkamo produkto intervencinės kainos ir toje pačioje teritorijoje 1980 m. birželio 30 d. taikomos šio produkto intervencinės kainos suma, išreikšta ekiu 100 kg.
Skaičiuojant prieš tai buvusioje pastraipoje nurodytą skirtumą, prie šių intervencinių kainų pridedamas Reglamento (EEB) Nr. 3330/74 8 straipsnio 1 dalies trečiame papunktyje nurodytas sandėliavimo mokestis.
Žaliavinio cukraus atveju, jeigu jo išeiga skiriasi nuo Reglamente (EEB) Nr. 431/68 [8] apibrėžtos standartinės kokybės cukraus išeigos, patikslinimo suma koreguojama vadovaujantis Reglamento (EEB) Nr. 837/68 [9] 2 straipsniu.
2 straipsnis
1 straipsnio nuostatos taip pat taikomos šio reglamento priede nurodytiems produktams, eksportuojamiems Reglamento (EEB) Nr. 2682/72 prieduose išvardytų prekių pavidalu.
3 straipsnis
Šis reglamentas įsigalioja trečią dieną po jo paskelbimo Europos Bendrijų Oficialiajame leidinyje.
Jis taikomas nuo 1980 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1980 m. kovo 31 d.